b'\n_START_ARTICLE_\nReservoir Dogs\n_START_SECTION_\nArgument\n_START_PARAGRAPH_\nVuit homes esmorzen abans del robatori de diamants que tenen planejat. Sis d\'ells fan servir alies. Sr. Ros, Sr. Blau, Sr. Marr\xc3\xb3, Sr. Taronja, Sr. Rosa i Sr. Blanc. Els altres dos s\xc3\xb3n el g\xc3\xa0ngster Joe Cabot, organitzador del crim, i el seu fill, Eddie. El robatori els sortir\xc3\xa0 malament._NEWLINE_En acabar els cr\xc3\xa8dits inicials, l\'acci\xc3\xb3 es trasllada a un cotxe a alta velocitat, en el qual es veu al Sr. Blanc conduint i al Sr. Taronja sagnant a causa d\'un tret a l\'est\xc3\xb3mac. Poc despr\xc3\xa9s de la seva arribada a un magatzem abandonat, el Sr. Rosa apareix i suggereix la possibilitat que la policia ja sab\xc3\xa9s del crim amb antelaci\xc3\xb3, ja que havien actuat molt r\xc3\xa0pidament. El Sr. Blanc informa al Sr. Rosa de la mort del Sr. Marr\xc3\xb3 i els dos homes discuteixen sobre el Sr. Ros, que va assassinar a diversos civils, i sobre si cal portar el Sr. Taronja a l\'hospital._NEWLINE_El Sr. Ros interromp la discussi\xc3\xb3. Porta un policia, Marvin Nash, com a ostatge, el qual \xc3\xa9s apallissat pels tres homes amb la intenci\xc3\xb3 de descobrir si hi ha un informador entre ells. Aleshores Eddie arriba al magatzem i demana ajuda al Sr. Rosa i al Sr. Blanc per agafar els diamants amagats i surten del magatzem deixant el policia, el Sr. Ros i l\'inconscient Sr. Taronja sols._NEWLINE_El Sr. Ros tortura Nash per diversi\xc3\xb3, tallant-li una orella amb una navalla d\'afaitar, fins que decideix cremar-lo. No obstant aix\xc3\xb2, el Sr. Taronja dispara i mata el Sr. Ros abans que pugui encendre la benzina. Llavors, el Sr. Taronja revela al policia que ell \xc3\xa9s un policia infiltrat i que quan en Joe arribi la policia detindr\xc3\xa0 a tots els homes involucrats en el crim._NEWLINE_Quan tornen Eddie, el Sr. Rosa i el Sr. Blanc i es troben el cad\xc3\xa0ver del Sr. Ros, el Sr. Taronja diu que volia matar-los a tots i fugir amb els diamants. Eddie, impulsivament, dispara a Nash i es nega a creure el Sr. Taronja. Llavors, Joe arriba i els informa de la mort del Sr. Blau. Acusa al Sr. Taronja de ser un informador de la policia i el Sr. Blanc l\'intenta defensar._NEWLINE_Els homes s\'apunten entre ells amb les seves pistoles. Eddie i Joe moren, el Sr. Blanc acaba malferit. El Sr. Rosa, que s\'amagava durant el tiroteig, agafa els diamants i fuig. El Sr. Taronja confessa al Sr. Blanc que \xc3\xa9s un policia infiltrat. El Sr. Blanc apunta al seu cap. La policia entra al magatzem per detenir els criminals i demanen al Sr. Blanc que abaixi l\'arma. La c\xc3\xa0mera enfoca el cap del Sr. Blanc, que aparentment dispara el Sr. Taronja i \xc3\xa9s abatut per la policia.\n_START_SECTION_\nProducci\xc3\xb3\n_START_PARAGRAPH_\nQuentin Tarantino va estar treballant a Video Archives, un videoclub de Manhattan Beach, California, i en principi tenia planejat gravar la pel\xc2\xb7l\xc3\xadcula amb els seus amics, amb un pressupost de 30.000 d\xc3\xb2lars, en format blanc i negre de 16\xc2\xa0mm, amb el productor Lawrence Bender interpretant un oficial de polic\xc3\xada que persegueix el Sr. Rosa. Bender va mostrar el gui\xc3\xb3 al seu professor d\'interpretaci\xc3\xb3, la dona del qual va mostrar-lo a Harvey Keitel. A Keitel li va agradar prou com per a signar un contracte com a co-productor, i aix\xc3\xad Tarantino i Bender podrien obtenir finan\xc3\xa7ament m\xc3\xa9s f\xc3\xa0cilment. Amb aquesta ajuda van aconseguir recaptar 1.5 milions de d\xc3\xb2lars. A m\xc3\xa9s, Keitel va invertir diners perqu\xc3\xa8 Tarantino i Bender poguessin acollir sessions de c\xc3\xa0sting a Nova York, on van trobar-hi Steve Buscemi, Michael Madsen i Tim Roth._NEWLINE_Reservoir Dogs va estar -segons Tarantino- inspirada en Atracament Perfecte, d\'Stanley Kubrick. Va dir: "Jo no surto del meu cam\xc3\xad per a fer un plagi d\'Atracament Perfecte, per\xc3\xb2 penso en ella (Reservoir Dogs) com el "meu" Atracament Perfecte"._NEWLINE_El t\xc3\xadtol prov\xc3\xa9 d\'una an\xc3\xa8cdota amb el seu cap a Video Archives. Mentre hi treballava, Tarantino solia recomanar t\xc3\xadtols poc coneguts, i quan va suggerir "A revoir les enfants", el seu cap ho va malentendre com a "Reservoir Dogs"'